Komisijos Sprendimas
1998 m. birželio 17 d.
dėl bendrojo techninio reglamento, skirto viešosios patobulintos radijo pranešimų sausumos sistemos (ERMES) imtuvų reikalavimams (antrasis leidimas)
(pranešta dokumentu Nr. C(1998) 1615)
(tekstas svarbus EEE)
(98/522/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. vasario 12 d. Europos Parlamento ir Tarybos direktyvą 98/13/EB dėl telekomunikacijų galinių įrenginių ir palydovinių antžeminių stočių įrangos, taip pat dėl abipusio jų atitikties pripažinimo [1],
kadangi Komisija patvirtino priemonę, nustatančią, kokio tipo galiniams įrenginiams bendrasis techninis reglamentas turi būti priimtas, kartu apibrėžiant jo taikymo sritį;
kadangi turėtų būti patvirtinti atitinkami darnieji standartai arba jų dalys, įgyvendinantys esminius reikalavimus, kurie turės būti pakeisti bendraisiais techniniais reglamentais;
kadangi užtikrinant, kad gamintojai ir toliau galėtų patekti į rinkas, reikia numatyti pereinamojo laikotarpio priemones, taikytinas įrenginiams, patvirtintiems pagal Komisijos sprendimą 95/290/EB [2];
kadangi šiuo sprendimu priimamas bendrasis techninis reglamentas atitinka TĮTK nuomonę,
PRIĖMĖ ŠĮ SPRENDIMĄ:
1 straipsnis
1. Šis sprendimas taikomas galiniams įrenginiams, skirtiems prijungti prie Europos radijo ieškos sausumos sistemos, vadinamos patobulinta radijo pranešimų sistema (ERMES), ir įtrauktiems į 2 straipsnio 1 dalyje nurodyto darniojo standarto taikymo sritį.
2. Šiuo sprendimu nustatomas bendrasis techninis reglamentas, taikomas ERMES galinių įrenginių imtuvų reikalavimams.
2 straipsnis
1. Bendrajame techniniame reglamente pateikiamas darnusis standartas, parengtas atitinkamos standartizacijos įstaigos, tinkamu mastu įgyvendinant Direktyvos 98/13/EB 5 straipsnio d, e, f ir g punktuose nurodytus esminius reikalavimus. Nuoroda į standartą pateikiama priede.
2. Galiniai įrenginiai, kuriems taikomas šis sprendimas, turi atitikti šio straipsnio 1 dalyje minimą bendrąjį techninį reglamentą, Direktyvos 98/13/EB 5 straipsnio a ir b punktuose nurodytus esminius reikalavimus ir visų kitų taikytinų direktyvų, ypač Tarybos direktyvų 73/23/EEB [3] ir 89/336/EEB [4], reikalavimus.
3 straipsnis
Notifikuotosios įstaigos, kurioms yra skirta atlikti Direktyvos 98/13/EB 10 straipsnyje nurodytas procedūras, per 12 mėnesių nuo šio sprendimo įsigaliojimo dienos galiniams įrenginiams, kuriems taikoma jo 1 straipsnio 1 dalis, ima taikyti priede nurodytą darnųjį standartą arba užtikrina jo taikymą.
4 straipsnis
1. Sprendimas 95/290/EB panaikinamas praėjus 12 mėnesių nuo šio sprendimo įsigaliojimo.
2. Galiniai įrenginiai, patvirtinti pagal Sprendimą 95/290/EB, gali būti ir toliau pateikiami į rinką ir naudojami.
5 straipsnis
Šis sprendimas skirtas valstybėms narėms.
Priimta Briuselyje, 1998 m. birželio 17 d.